b"\n_START_ARTICLE_\nOrhan Pamuk\n_START_SECTION_\n\xc5\xbdivotopis\n_START_PARAGRAPH_\n\xc5\xa0kolovao se na istanbulskom Robert Collegeu, nakon \xc4\x8dega na tehni\xc4\x8dkom sveu\xc4\x8dili\xc5\xa1tu upisuje studij arhitekture kako bi udovoljio \xc5\xbeelji svojih roditelja da postane gra\xc4\x91evinar ili arhitekt._NEWLINE_Ipak, nakon tri godine odustaje od arhitekture, te se odlu\xc4\x8duje u potpunosti posvetiti pisanju. Godine 1976. zavr\xc5\xa1ava studij novinarstva, a 1985. odlazi u New York, gdje na Sveu\xc4\x8dili\xc5\xa1tu Columbia, kao gostuju\xc4\x87i znanstvenik boravi sljede\xc4\x87e tri godine.\n_START_SECTION_\nStvarala\xc4\x8dki rad\n_START_PARAGRAPH_\nPamuk aktivno po\xc4\x8dinje pisati 1974. godine. Ve\xc4\x87 za prvi roman, 'D\xc5\xbeevdet-beg i njegovi sinovi' osvaja presti\xc5\xbenu nagradu Milliyet Press. Njegov povijesni roman 'Bijeli zamak' tako\xc4\x91er osvaja mnoge nagrade, od kojih je najva\xc5\xbenija Independent Award for Foreign Fiction koju dobiva 1990. godine. _NEWLINE_Knji\xc5\xbeevni kriti\xc4\x8dar New York Timesa tada je napisao: Nova je zvijezda zasjala na istoku \xe2\x80\x93 Orhan Pamuk. Upravo se u to vrijeme Pamuk po\xc4\x8dinje odmicati od striktnog naturalizma, karakteristi\xc4\x8dnog za njegove dotada\xc5\xa1nje uratke. Mjesto u pop kulturi 1990. godine osigurava mu roman 'Crna knjiga', jedno od najkontroverznijih i naj\xc4\x8ditanijih djela u povijesti turske knji\xc5\xbeevnosti._NEWLINE_Nakon samo dvije godine, pi\xc5\xa1e scenarij za film 'Skriveno lice', dok njegov \xc4\x8detvrti roman 'Novi \xc5\xbeivot' po objavljivanju 1995. godine postaje senzacija i najbr\xc5\xbee rasprodan roman u povijesti Turske._NEWLINE_Vrhunac Pamukove me\xc4\x91unarodne slave ozna\xc4\x8dio je izlazak romana 'Zovem se Crvena' 2000. godine. Misterij, romansa, filozofska promi\xc5\xa1ljanja, te radnja smje\xc5\xa1tena u 16.-stoljetni Istanbul elementi su koji krase ovaj reprezentativni uradak svjetskog postmodernog stvarala\xc5\xa1tva. Preveden je na 24 jezika, a 2000. godine osvaja najunosniju knji\xc5\xbeevnu nagradu, IMPAC Dublin Award._NEWLINE_Njegov zadnji roman, 'Snijeg' iz 2002. godine propituje konflikt islamizma i zapadnja\xc5\xa1tva u suvremenoj Turskoj, a New York Times ga progla\xc5\xa1ava jednim od najboljih romana 2004. godine._NEWLINE_Samo godinu dana kasnije objavljuje memoarski putopis 'Istanbul', a 2005. osvaja presti\xc5\xbenu 25.000 eura vrijednu njema\xc4\x8dku knji\xc5\xbeevnu nagradu, Friedenspreis des Deutschen Buchhandels (Mirovna nagrada njema\xc4\x8dkih knji\xc5\xbeara), kao priznanje za svoje knji\xc5\xbeevno stvarala\xc5\xa1tvo u kojem se Europa i islamska Turska me\xc4\x91usobno prihva\xc4\x87aju. Ljudska izgubljenost uzrokovana gubitkom identiteta uslijed sukoba islamskih i europskih vrijednosti motiv je koji pro\xc5\xbeima cjelokupno Pamukovo stvarala\xc5\xa1tvo. Rije\xc4\x8d o te\xc5\xa1kim i uznemiruju\xc4\x87im djelima, kompleksne i intrigantne fabule, te duboke razrade likova._NEWLINE_Godine 2005. skupina ultranacionalisti\xc4\x8dkih odvjetnika di\xc5\xbee tu\xc5\xbebu protiv Orhana Pamuka. Povod su njegove izjave u vezi s armenskim genocidom (1915.-1917.) i masakrom 30.000 Kurda u Anatoliji._NEWLINE_Sve su optu\xc5\xbebe odba\xc4\x8dene 22. sije\xc4\x8dnja 2006. godine, nakon \xc4\x8dega je knji\xc5\xbeevnik priznao da mu je namjera bila skrenuti pa\xc5\xbenju javnosti na problem slobode govora u suvremenom dru\xc5\xa1tvu."